Jeppe Søe (M), 2024-05-28:
Tak for det, formand.
Hvor er jeg heldig at få lov til at nå det, inden jeg skal i formandsstolen.
Tak for en fin beretning.
Vi lå i starten, og det er altså som nummer tre.
Her er det jo rart, at man når at høre, hvad de andre siger.
Her er det så også rart, synes jeg, at kunne have en redegørelsesdebat, hvor vi ikke er, som vi plejer.
For redegørelsesdebatter er jo typisk noget, hvor regeringen siger: Hold da op, hvor går det godt, og det er jo helt vildt, så godt det går.
Og så kommer oppositionen og siger, at det gør det overhovedet ikke, og at det går helt elendigt.
Her kan vi fornemme, og det er jeg glad for, at vi i virkeligheden er meget enige om, at det da går fint nok, men at vi ikke er i mål.
For det er vi ikke, og jeg tror i øvrigt aldrig, vi kommer det.
For der vil komme en eller anden ny teknologi, en ny firmwareopdatering, nogle nye måder at sætte to computere sammen på, der skaber noget, vi aldrig havde forestillet os muligt.
Derfor er det for mig at se ret vigtigt, at vi har tungen lige i munden, og at vi fokuserer på de udfordringer, der er.
Der er ingen tvivl om, at tilliden til digitaliseringen skal vi arbejde for.
Vi skal arbejde for at få den op.
Det er klart, at med Gældsstyrelsens automatisering og boligvurderingerne, der måske heller ikke er verdens mest heldige sag, skaber vi en manglende tillid fra befolkningens side, som vi skal arbejde med ved ganske enkelt at forsøge at gøre ting bedre, men også erkende, når der sker fejl og noget ikke virker.
Så synes jeg i virkeligheden, at store dele af vores diskussion i Folketingssalen næsten altid kommer til at bunde i nogle følelser eller kommer til at bunde i de småbitte dele af det, vi kalder digitalisering – hadet til Big Tech og big data, hvor man i virkeligheden bare udskammer alt, det som jo også kan være godt, brugt rigtigt.
Og hvad er det så?
Det er, som om politikere måske lytter mere til bekymrede forældre, end de lytter til stærke virksomheder, som også er bekymrede for den udvikling, der er.
Med vækst og med udvikling kan man jo altså også undervejs finde de begrænsninger, der skal til for at lave en verden, der er digital.
Lige præcis forældrene spiller jo en kæmpe rolle.
Jeg er selv en af slagsen.
Jeg har fire børn, som alle sammen er på sociale medier, og jeg følger tæt, hvad de laver, men er godt klar over, at de med mellemrum kommer til at se ting, som jeg i hvert fald ikke så i deres alder.
Der er to muligheder: Enten kan jeg tro på, at de aldrig nogen sinde vil møde det, hvis jeg laver den rette lovgivning, eller også kan jeg ruste dem til, at de muligvis kommer til at møde ting i deres opvækst, som de skal forholde sig til.
Jeg tror ganske enkelt ikke, at vi på noget tidspunkt kommer til at lave lovgivning, som vil holde hele vejen til børneværelset.
Jeg tror til hver en tid, at de vil finde løsninger til alligevel at komme på.
Når vi taler aldersverificering, er det superfint, hvis vi laver det, men jeg er ikke et sekund i tvivl om, at min dreng, Villum, i løbet af ingen tid vil gå på sin vpn, og i løbet af ingen tid vil han så være en 35-årig, der bor et eller andet sted i Schweiz.
For det er det, man kan med en enkelt knap, og det er så enkelt og så nemt.
Vi møder tit, synes jeg, i den her debat nogle, der siger: Se, hvad vi har fundet på nettet; det her er, hvad vi byder vores børn.
Hvor vi jo egentlig bare burde sige: Jamen vil du forbyde, at vi søger på nettet?
Er det det, vi taler om?
Skal man slet ikke kunne søge på nettet?
Med hensyn til aldersverificering er jeg helt sikker på, at vi skal finde en løsning.
Jeg er enig i, at vi skal finde en løsning.
Men vi må også lytte, når vi ser, at det primært er kvinder mellem 25 og 40 år, som ser Gurli Gris på YouTube.
Der tænker man jo, hvordan det kan være.
Det er ikke den opfattelse, jeg har af kvinder.
Jeg kommer selv sammen med en, der har nogenlunde samme alder, og jeg tænker ikke, at Gurli Gris lige præcis er noget for hende.
Men jeg må jo så erkende, at det nok er, fordi de logger ind på deres iPad og giver den videre til barnet, og hvad er aldersverificering så i virkeligheden værd?